ตำรวจ เข้มรักษาความปลอดภัยรถขนบัตรเลือกตั้งล่วงหน้าส่งเก็บรักษาที่ไปรษณีย์ไทยเรียบร้อยแล้วเตรียมส่งต่อหน่วยเลือกตั้งทั่วประเทศ
พลตำรวจโทนิธิธร จินตกานนท์ โฆษกศูนย์รักษาความปลอดภัยและความสงบเรียบร้อยการจัดการเลือกตั้ง สำนักงานตำรวจแห่งชาติ (ศลต.ตร.) เปิดเผยว่า  สำนักงานตำรวจแห่งชาติได้ร่วมกับ บริษัท ไปรษณีย์ไทย จำกัด และสำนักงานคณะกรรมการการเลือกตั้ง ไฃปฏิบัติภารกิจขนส่งบัตรเลือกตั้งสมาชิกสภาผู้แทนราษฎรล่วงหน้าจากโรงพิมพ์ 2 แห่ง ในเขตพื้นที่ตำรวจภูธรภาค 1 และตำรวจภูธรภาค 7 ไปเก็บรักษายังศูนย์ประสานงานการขนส่งบัตรเลือกตั้งสมาชิกสภาผู้แทนราษฎร บริษัทไปรษณีย์ไทย จำกัด ถนนแจ้งวัฒนะ เขตหลักสี่ กรุงเทพมหานคร  โดยเจ้าหน้าที่ตำรวจภูธรภาค 1 และภาค 7 ได้ร่วมในการรักษาความปลอดภัยขบวนรถขนส่งนำบัตรเลือกตั้งสมาชิกสภาผู้แทนราษฎร ออกจากโรงพิมพ์ ตามมาตรการรักษาความปลอดภัย ตั้งแต่นำบัตรเลือกตั้งขึ้นรถ มีเจ้าหน้าที่ตำรวจนั่งประจำรถขนบัตร มีตำรวจหน่วยปฏิบัติการพิเศษ ตำรวจจราจร อำนวยความสะดวก และรักษาความปลอดภัยตลอดเส้นทาง โดยขนส่งบัตรเลือกตั้งถึงบริษัทไปรษณีย์ไทย ฯ ในเวลา 09.00 น. และ 10.30 น. ตามลำดับ เพื่อรอทำการส่งต่อบัตรเลือกตั้งทั้งหมดไปยังหน่วยเลือกตั้งล่วงหน้า ทั่วประเทศในวันที่ 1 - 4 พฤษภาคม 2566 นี้โฆษก ศลต.ตร. กล่าวว่า ในการขนส่งบัตรเลือกตั้งจากโรงพิมพ์ทั้ง 2 แห่งในวันนี้ เป็นไปด้วยความเรียบร้อย โปร่งใส มีเจ้าหน้าที่ตำรวจนำขบวนรถบนบัตรเลือกตั้งของบริษัท ไปรษณีย์ไทย  และมีรถยนต์สายตรวจหน่วยปฏิบัติการพิเศษทำหน้าที่ปิดท้ายขบวนด้วย เนื่องจากทาง ศลต.ตร.ให้ความสำคัญกับเรื่องการรักษาความปลอดภัยอย่างสูงสุด จึงขอให้ทุกฝ่ายมั่นใจในการปฏิบัติหน้าที่ของเจ้าหน้าที่ตำรวจว่ามีความโปร่งใสในทุกขั้นตอน